****

**ΜΕΤΑΠΤΥΧΙΑΚΕΣ ΣΠΟΥΔΕΣ ΣΤΟ ΤΜΗΜΑ ΕΙΚΑΣΤΙΚΩΝ ΤΕΧΝΩΝ**

**& ΕΠΙΣΤΗΜΩΝ ΤΗΣ ΤΕΧΝΗΣ ΤΗΣ ΣΧΟΛΗΣ ΚΑΛΩΝ ΤΕΧΝΩΝ ΤΟΥ ΠΑΝΕΠΙΣΤΗΜΙΟΥ ΙΩΑΝΝΙΝΩΝ**

**ΠΡΟΚΗΡΥΞΗ**

Εισαγωγή Μεταπτυχιακών Φοιτητών στο Πρόγραμμα Μεταπτυχιακών Σπουδών

**«Εικαστικές Τέχνες»**

Στο πλαίσιο του Προγράμματος Μεταπτυχιακών Σπουδών στην ειδίκευση **«Εικαστικές Τέχνες»,** που λειτουργεί στο ΤμήμαΕικαστικών Τεχνών και Επιστημών της Τέχνης της Σχολής Καλών Τεχνών του Πανεπιστημίου Ιωαννίνων, προκηρύσσονται **δώδεκα (12) θέσεις** για την **επιλογή** **μεταπτυχιακών φοιτητών** για την απόκτηση Διπλώματος Μεταπτυχιακών Σπουδών (Δ.Μ.Σ) το ακαδημαϊκό έτος 2024-2025.

Το [Πρόγραμμα Μεταπτυχιακών Σπουδών «Εικαστικών Τεχνών»](http://arts.uoi.gr/web/spoudes/metaptyxiakes-spoudes/pms-eikastikes-technes/) που προσφέρεται από το [Τμήμα Εικαστικών Τεχνών και Επιστημών της Τέχνης της Σχολής Καλών Τεχνών](http://arts.uoi.gr/web/) του Πανεπιστημίου Ιωαννίνων, έχει ως σκοπό την καλλιέργεια και προαγωγή της Τέχνης και των Επιστημών της Τέχνης σε ένα περιβάλλον ταχέως μεταβαλλόμενης τεχνολογίας. Η ειδίκευση του Π.Μ.Σ. «Εικαστικές Τέχνες», με την στοχευμένη προσέγγιση ειδικών πεδίων της τέχνης, σκοπεύει να επαυξήσει τις δημιουργικές δυνατότητες των αποφοίτων του για επιτυχή δράση στο πλαίσιο της διεθνούς εικαστικής σκηνής. Επιδιώκει την ενημέρωση και κατάρτισή τους ως προς τα διεθνή καλλιτεχνικά δρώμενα, την αξιοποίηση νέων μέσων και τεχνικών δημιουργικής έκφρασης, την περαιτέρω εξέλιξη της εικαστικής τους σκέψης και την ανάπτυξη προσωπικών τρόπων έκφρασης των αποφοίτων, ώστε να χαράξουν ουσιαστικά την ιδιαίτερη καλλιτεχνική τους πορεία. Παράλληλα, το Π.Μ.Σ. επιδιώκει να συμβάλλει στην ουσιαστική αναμόρφωση της εικαστικής σκηνής της χώρας.

H θεματική περιοχή στο ΜΠΣ Εικαστικές Τέχνες για το ακαδημαϊκό έτος 2024—2025 είναι «Τέχνη και Δημόσιος Χώρος». Φιλοδοξεί να αποτελέσει αφετηρία για ουσιαστική έρευνα πάνω στις σύγχρονες προσεγγίσεις των σχέσεων της τέχνης και της έννοιας του «δημόσιου», εμπλέκοντας ζητήματα της σύγχρονης σκέψης και εικαστικής πρακτικής, και να συμβάλλει στην εξέλιξη της έρευνας σ΄αυτό το πεδίο. Η προσέγγιση των σχέσεων που διαμορφώνονται ανάμεσα στις έννοιες του Δημόσιου Χώρου και της Τέχνης γίνεται μέσα από τις προσεγγίσεις και την έρευνα σε τρία επιμερισμένα βασικά αντικείμενα, που περιλαμβάνουν και τα μαθήματα του Π.Μ.Σ. και διαρκούν τρία (3) εξάμηνα (90 ECTS). Κατά το τέταρτο εξάμηνο εκπονείται η Διπλωματική Εργασία (30 ECTS).

Στο **Π.Μ.Σ** γίνονται δεκτοί πτυχιούχοι Τμημάτων Α.Ε.Ι. και Τ.Ε.Ι. της ημεδαπής και ομοταγών αναγνωρισμένων ιδρυμάτων της αλλοδαπής συναφούς γνωστικού αντικειμένου. Υποψήφιοι μπορεί να είναι και τελειόφοιτοι των ιδίων τμημάτων, οι οποίοι με το πέρας του ακαδημαϊκού έτους, συμπεριλαμβανομένης και της εξεταστικής περιόδου Σεπτεμβρίου, θα έχουν ολοκληρώσει επιτυχώς τις σπουδές τους. Ύστερα από απόφαση της Σ.Ε. μπορεί κατ’ εξαίρεση να γίνονται δεκτοί και πτυχιούχοι άλλων Τμημάτων.

Η διαδικασία επιλογής διενεργείται υπό την ευθύνη της Συντονιστικής Επιτροπής (Σ.Ε.) και περιλαμβάνει τα εξής:

1. Αξιολόγηση του φακέλου (portfolio).
2. Αξιολόγηση του κειμένου θεωρητικής υποστήριξης του έργου.
3. Αξιολόγηση προφορικής συνέντευξης.
4. Συνεκτίμηση των εξής κριτηρίων: α) του γενικού βαθμού του πτυχίου, β) της βαθμολογίας στα προπτυχιακά μαθήματα που είναι σχετικά με τα μαθήματα του Π.Μ.Σ., γ) της επίδοσης στη διπλωματική εργασία, όπου αυτή προβλέπεται στο προπτυχιακό επίπεδο και δ) της τυχόν ερευνητικής δραστηριότητας του υποψηφίου.
5. Γραπτές εξετάσεις στην ξένη γλώσσα (Αγγλικής, Γαλλικής, Γερμανικής ή Ιταλικής) σε θέματα ορολογίας σχετικής με το αντικείμενο του Π.Μ.Σ., για όσους δεν κατέχουν αποδεικτικό γνώσης μιας ξένης γλώσσας.

**Οι εξετάσεις θα πραγματοποιηθούν το πρώτο δεκαήμερο του Οκτωβρίου 2024.**

Καλούνται οι ενδιαφερόμενοι να υποβάλουν στη Γραμματεία του Τμήματός μας, μέχρι την **Παρασκευή 20 Σεπτεμβρίου 2024** (σφραγίδα Ταχυδρομείου), τα εξής δικαιολογητικά:

1. Αίτηση υποψηφιότητας (σε έντυπη μορφή από τη Γραμματεία ή από την ιστοσελίδα του Τμήματος), στην οποία θα αναφέρεται και η ξένη γλώσσα στην οποία επιθυμούν να εξεταστούν, εφόσον δεν κατέχουν αποδεικτικό γνώσης μιας ξένης γλώσσας (Αγγλικής, Γαλλικής, Γερμανικής ή Ιταλικής).
2. Βιογραφικό σημείωμα.
3. Αντίγραφα πτυχίων και αναγνώριση ισοτιμίας (σε περίπτωση που το πτυχίο χορηγήθηκε από ομοταγές ίδρυμα του εξωτερικού).
4. Αντίγραφο αναλυτικής βαθμολογίας.
5. Δύο (2) συστατικές επιστολές.
6. Αποδεικτικό γνώσης μιας ξένης γλώσσας (Αγγλικής, Γαλλικής, Γερμανικής ή Ιταλικής) ως εξής:

α) Με Κρατικό Πιστοποιητικό γλωσσομάθειας επιπέδου Γ2/C2.

β) Με πιστοποιητικά αντίστοιχου επιπέδου φορέων (πανεπιστημίων ή μη) ανεξάρτητα από τη νομική τους μορφή, εφόσον είναι πιστοποιημένοι ή αναγνωρισμένοι από την αρμόδια αρχή της οικείας χώρας για να διενεργούν εξετάσεις και να χορηγούν πιστοποιητικά γνώσης της αγγλικής γλώσσας στο αντίστοιχο επίπεδο. Εάν δεν υπάρχει φορέας πιστοποίησης ή αναγνώρισης στην οικεία χώρα, απαιτείται βεβαίωση του αρμόδιου Υπουργείου ή της Πρεσβείας της χώρας στην Ελλάδα ότι τα πιστοποιητικά που χορηγούνται από τους παραπάνω φορείς σε τρίτους, οι οποίοι δεν έχουν ως μητρική γλώσσα την Αγγλική, είναι αποδεκτά σε δημόσιες υπηρεσίες της αυτής χώρας ως έγκυρα αποδεικτικά γνώσης της Αγγλικής γλώσσας στο αντίστοιχο επίπεδο.

γ) Με Πτυχίο Ξένης Γλώσσας και Φιλολογίας ή Πτυχίο Ξένων Γλωσσών Μετάφρασης και Διερμηνείας ΑΕΙ της ημεδαπής ή αντίστοιχο και ισότιμο σχολών της αλλοδαπής

δ) Με Πτυχίο, προπτυχιακό ή μεταπτυχιακό δίπλωμα ή διδακτορικό δίπλωμα οποιουδήποτε αναγνωρισμένου ιδρύματος τριτοβάθμιας εκπαίδευσης της αλλοδαπής

ε) Με Απολυτήριο τίτλο ισότιμο των ελληνικών σχολείων Δευτεροβάθμιας Εκπαίδευσης, εφόσον έχει αποκτηθεί μετά από κανονική φοίτηση τουλάχιστον έξι ετών στην αλλοδαπή.

Όταν δεν υπάρχει αποδεικτικό, οι υποψήφιοι εξετάζονται σε ξενόγλωσσο κείμενο συναφές προς τις ειδικεύσεις του Προγράμματος.

1. Αποδεικτικά στοιχεία τυχόν ερευνητικής δραστηριότητας.
2. Portfolio (σε ψηφιακή ή έντυπη μορφή).
3. Κείμενο θεωρητικής υποστήριξης του συνολικού έργου τους (έως 3 σελίδες).
4. Φωτοτυπία ταυτότητας.

Μετά την ολοκλήρωση της διαδικασίας υποβολής των δικαιολογητικών, θα γνωστοποιηθούν οι ακριβείς ημερομηνίες των εξετάσεων για την ξένη γλώσσα και των προφορικών συνεντεύξεων, και θα ειδοποιηθούν οι υποψήφιοι.

Για περισσότερες πληροφορίες οι ενδιαφερόμενοι μπορούν να απευθύνονται στη Γραμματεία του Τμήματος Εικαστικών Τεχνών και Επιστημών της Τέχνης στα τηλ. 26510-07183 και 26510-07257 ή να επισκέπτονται την ιστοσελίδα του Τμήματος <http://arts.uoi.gr>.

Ιωάννινα, 12/6/2024

Ο Πρόεδρος του Τμήματος

Ευάγγελος Γκόκας

Καθηγητής